سین ڈیاگو چڑیا گھر میں کئی عشروں بعد پہلے آرڈوارک کی پیدائش
چڑیاط گھر میں جنگلی جانوروں کی دیکھ بھال کرنے والی ٹیم  کی سربراہ کیری انسرنا نے اپنے ایک بیان میں کہا ہے کہ مادہ آروڈرک بہت ایکٹو ہے اور خوب اچھل کود کرتی ہے۔ اس نے اپنی پیدائش کے محض چند گھنٹوں کے بعد ہی کسی بالغ آرڈورک کی طرح اپنے نوکیلے پنجوں سے زمین کو کھودنا شروع کر دیا تھا۔
ویب ڈیسک — آرڈوارک ایک ریگستانی جانور ہے اور افریقہ کے صحارا صحرا میں پایا جاتا ہے۔ افریقی اسے’ زمینی سور ‘ کہتے ہیں کیونکہ اس کی تھوتھنی سور جیسی ہوتی ہے۔ تاہم یہ اس سے بہت مختلف جانور ہے۔ آرڈوارک ایک ممالیہ یعنی اپنے بچوں کو دودھ پلانے والا جانور ہے۔ اس کی لمبائی منہ سے دم تک سوا سات فٹ تک ہوتی ہے جب کہ وزن 65 کلوگرام یعنی 145 کے لگ بھگ دیکھا گیا ہے۔ اس کی دم موٹی اور تقریبا 28 انچ لمبی ہوتی ہے۔ یہ عموماً گڑھوں میں رہتا ہے اور اپنے رہنے کے لیے یا تو پرانے گڑھوں کا استعمال کرتا ہے یا پھر نئے گڑھے کھودتا ہے۔ آرڈوارک کی خوراک چیونٹیاں اور دیمک وغیرہ ہیں ۔ وہ خوراک کی تلاش میں زیادہ تر رات کو نکلتا ہے۔ اسے جب کہیں چیونٹیوں یا دیمک کی کسی زیر زمین آبادی کا گمان ہوتا ہے تو وہ اپنی سخت تھوتھنی سے اسے توڑتا ہے اور پھر ان کے بل میں اپنی لمبی زبان ڈال دیتا ہے۔ حیرت انگیز طور پر اس کی زبان 12 انچ تک لمبی ہوتی ہے جس پر لیس دار مادہ لگا ہوتا ہے۔ چیونٹیاں وغیرہ اس پر چپک جاتی ہیں جنہیں وہ آسانی سے کھا لیتا ہے۔ سین ڈیاگو کے چڑیا گھر میں لگ بھگ 40 سال کے بعد کسی آرڈوارک کی پیدائش ہوئی ہے۔ 10 مئی کو پیدا ہونے والی مادہ آرڈوارک کا ابھی تک کوئی نام نہیں رکھا گیا، لیکن اس کی ماں کا نام زولا ہے۔ چڑیا گھر میں جنگلی جانوروں کی دیکھ بھال کرنے والی ٹیم کی سربراہ کیری انسرنا نے اپنے ایک بیان میں کہا ہے کہ مادہ آرڈوارک بہت ایکٹو ہے اور خوب اچھل کود کرتی ہے۔ اس نے اپنی پیدائش کے محض چند گھنٹوں کے بعد ہی کسی بالغ آرڈوارک کی طرح اپنے نوکیلے پنجوں سے زمین کو کھودنا شروع کر دیا تھا۔ انہوں نے بتایا کہ پیدا ہونے کے بعد صرف پانچ ہفتوں میں اس کا وزن تین گنا بڑھ چکا ہے جس سے اس کی صحت مندی کی رفتار کا اندازہ لگایا جا سکتا ہے۔ جنگلی حیات سے دلچسپی رکھنے والے ننھی آرڈوارک کی رونمائی کے منتظر ہیں تاکہ وہ سین ڈیاگو چڑیا گھر میں طویل عرصے کے بعد پیدا ہونے والے اس کمیاب جانور کو قریب سے دیکھ سکیں۔